Guardiola fa una visita als polítics empresonats a Lledoners
L'entrenador català ha acudit a la presó per fer una conferència aprofitant l'aturada de les competicions de clubs
15/11/2018 21:16 | Actualitzat a 16/11/2018 11:07
Guardiola a la presó de Lledoners amb Xavi Torres | Twitter
Pep Guardiola s'ha traslladat aquest dijous a la presó de Lledoners per visitar els líders independentistes que s'hi troben empresonats. Aprofitant l'aturada de les competicions de clubs, el tècnic del Manchester City ha viatjat a Catalunya i ha decidit acudir al centre penitenciari per tenir una conversa amb els polítics empresonats i fer-hi una conferència.
Així s'ha pogut saber gràcies a un tuit fet per Jordi Cuixart en el qual agreix la presència de l'entrenador a la presó. «Gràcies Pep Guardiola, per mostrar als presos de Lledoners que lideratge també és compromís social i solidaritat», ha escrit a les seves xarxes socials.
El president d'Òmnium ha volgut també donar les gràcies a Xavi Torres qui també està present a la fotografia de Guardiola davant del centre penitenciari català en el qual es troben els polítics independentistes. Cuixart ha volgut destacar també que la visita de tots dos els ha recordat «que el treball en equip no té límits».
Josep Guardiola dona el seu suport als presos
L'entrenador del Manchester City sempre ha mostrat el seu suport als líders independentistes empresonats. Fa un temps va confessar, a més, que ell va arribar a témer ser empresonat de la mateixa manera que ho van ser Jordi Cuixart i Jordi Sànchez pel seu suport al procés independentista. Així ho assegurava en una entrevista al diari anglès 'Daily Mail'.
«Si ells hi són, jo també podria ser-hi. No són polítics, només han expressat les seves opinions», va confessar. I és que l'entrenador mai s'ha amagat, de fet, ja va crear una polèmica pel fet de portar el llaç groc a la roba. «La FA em va sancionar per dur el llaç groc, i jo ho accepto. Però sempre el porto, tret que me n'oblidi o me'l deixi a la butxaca», va dir llavors.
Sobre tots aquests temes ja va dir una vegada que si dona el seu suport a la causa és perquè creu en ella i també perquè si ell acaba, d'igual forma, «empresonat de forma injusta», li agradaria rebre aquest mateix suport.